Den 38-årige tysker kom fra en række lidet succesfulde trænerhverv i Bundeligaen og på Haiti og overtog det danske landshold, der ud over Preben Elkjær også havde storspillere som Morten Olsen og Allan Simonsen i spillertruppen.

- Vi tog imod ham med spænding. Vi var nogle stykker, der spillede eller havde spillet i tysk fodbold. Så vi vidste godt, at når der kom en tysk træner, så blev der skruet lidt op for disciplinen, siger Preben Elkjær i dag og smågriner.

- Vi havde lyst til at begynde at vinde nogle flere kampe. Det gjorde vi jo ikke så meget dengang. Så holdet var også klar til, at der kom en træner, der strukturerede tingene lidt anderledes.

Sepp Pionteks trænerkarriere Trænerkarriere: 1971–1975: Werder Bremen 1975–1976: Fortuna Düsseldorf 1976–1978: Haiti 1978–1979: FC St. Pauli 1979–1990: Danmark 1990–1993: Tyrkiet 1993: Bursaspor 1995–1996: AaB 1997–1999: Silkeborg IF 2000–2002: Grønland 2004: Grønland

Struktur kom også på dagsordenen fra begyndelsen. Der skulle bankes mere disciplin, struktur og vindermentalitet ind i det danske landshold.

- Dansk fodbold var kun lige på vej ud af amatørtiden. Vilkårene var derefter. Jeg måtte tænke anderledes, siger Sepp Piontek i bogen 'SEPP' fra 2016.

Den første store prøve for den nye danske landstræner var kvalifikationen frem mod VM i 1982. En kvalifikation, som glippede.

- Efterfølgende fandt han ud af, hvad det var for nogle spillere, han havde, og hvad det var for et land, han var kommet til. Så lavede han nogle ting om, siger Elkjær.

Sepp Piontek indførte en ny form for professionalisme, som ikke var set tidligere i dansk topfodbold. Spillerne vidste det måske ikke selv, men Piontek var ved at revolutionere dansk fodbold for altid.

Det gjorde han blandt andet ved at indlogere de danske spillere på Idrættens Hus i Brøndby. Et stort kulturchok for spillerne, der var vant til hoteller af højere standard.

- Der var ingen telefon eller fjernsyn på værelset. Det var lidt nyt, tilføjer Elkjær og smågriner.

- Her kunne vi så få lov til at bo, indtil vi begyndte at vinde nogle kampe.